**Programul Socio-educaţional „O lume a prieteniei”**

**Moto:** „A fost odată un mic prinţ

Care locuia pe o planetă cu puţin mai mare decât el

Şi care avea nevoie de un prieten …”

(Antoine de Saint-Exupery)

**Preambul**

În anul şcolar 2007-2008 a fost iniţiat, la nivelul învăţământului preşcolar, **Programul socio-educaţional judeţean „O lume a prieteniei”** (aprobat cu nr. 14010 din 10.12.2007) care s-a derulat, de la data lansării şi până în prezent, în mai multe unităţi de învăţământ preşcolar din mediul urban şi din mediul rural.

Programul, desfăşurat în două etape, intitulate sugestiv *„Moş Crăciun vine la grădiniţă”* şi *„De la copii pentru copii”*, a venit în sprijinul unor grădiniţe din mediul rural sau socio-economic dezavantajat şi a unor copii preşcolari care le frecventau. Prin intermediul său, au fost furnizate, mai multor grădiniţe, materiale didactice şi de joc, instrumente de lucru şi rechizite, obiecte de decor şi piese de mobilier, obiecte personale pentru copii, etc. necesare amenajării spaţiului educaţional, desfăşurării activităţilor de învăţare şi joc cu copiii şi asigurării frecvenţei copiilor la program.

Dacă în primii ani ai implementării programului unităţile implicate (grădiniţele din mediul urban, în calitate de unităţi donatoare sau unităţi-resursă şi grădiniţele din mediul rural sau cele din mediul socio-economic dezavantajat, în calitate de unităţi-beneficiare) au fost nominalizate prin adrese ale ISJ, în anii următori, s-a lăsat libertate grădiniţelor din mediul urban să-şi aleagă o unitate parteneră pe care să o sprijine şi cu care să desfăşoare, periodic, activităţi comune. Potrivit cerinţelor programului, între unitatea donatoare şi unitatea/unităţile beneficiare s-au încheiat parteneriate educaţionale cu durata de minimum un an şcolar şi s-au desfăşurat mai multe tipuri de activităţi educative, la care au participat copii, cadre didactice, părinţi şi colaboratori ai ambelor unităţi, precum şi activităţi metodice pentru cadrele didactice.

În urma derulării activităţilor programului, s-a constatat că valenţele sociale şi educative ale acestuia au avut efecte pozitive asupra grădiniţelor, copiilor preşcolari şi cadrelor şi un impact favorabil asupra părinţilor şi membrilor comunităţii, fiindcă: preşcolarii au fost educaţi în spiritul înţelegerii şi empatiei, cooperării şi întrajutorării celor asemenea lor, părinţii implicaţi au demonstrat sensibilitate, implicare şi umanism, cadrele didactice au gestionat şi utilizat în activităţile cu preşcolarii materialele primite, au făcut schimb de experienţă şi idei, iar unii factori locali de decizie au fost sensibilizaţi cu privire la necesitatea amenajării şi dotării corespunzătoare a grădiniţelor dezavantajate şi, în perioada care a urmat, au realizat unele îmbunătăţiri.

Ca urmare, **Programul socio-educațional «O lume a prieteniei»,** se extinde şi se implementează în toate unităţile de învăţământ preşcolar, prin *implicarea tuturor cadrelor didactice* de la acest nivel, începând cu acest an şcolar, după etapele şi reperele pe care acesta le prevede. Solicităm conducerilor unităţilor de învăţământ să transmită adresa ISJ şi programul grădiniţelor/grupelor din subordine şi să se asigure că se respectă toate etapele în implementarea acestuia.

**Argument**

„Am învăţat că viaţa iţi poate fi schimbată în câteva ore de către oameni care nici nu te cunosc. Am învăţat că şi atunci când crezi ca nu mai ai nimic de dat, când te strigă un prieten, vei găsi puterea de a-l ajuta.” (Octavian Paler).

Dar cum „înţelegerea semenului este condiţia omului evoluat” (Ileana Vulpescu), „În trecerea grăbită prin lume către veci, / Fă-ţi timp, măcar o clipă, să vezi pe unde treci ! / Fă-ţi timp să vezi durerea şi lacrima arzând / Fă-ţi timp să poţi, cu mila, să te alini oricând !” (Rudyard Kipling).

**Scop:** Identificarea şi sprijinirea, prin acţiuni programate, voluntare, concertate, a unor persoane / grupuri de persoane sau instituţii aflate într-o situaţie vulnerabilă

**Obiective:**

* Sprijinirea unor copii, persoane adulte, bătrâni şi instituţii prin acte caritabile generoase, menite să diminueze o parte dintre problemele de moment cu care se confruntă;
* Sensibilizarea copiilor preşcolari, părinţilor acestora, altor persoane şi instituţii cu privire la dificultăţile c care se confruntă unele persoane sau instituţii;
* Sensibilizarea asistenţei sociale şi factorilor locali de decizie asupra situaţiei în care se află unele persoane sau instituţii;
* Educarea copiilor preşcolari în spiritul înţelegerii, empatiei, generozităţii, exprimate prin donaţii şi activităţi culturale şi educative;
* Dezvoltarea unor parteneriate sau colaborări cu valenţe socio-educaţionale (şi metodice - în cazul altor instituţii de învăţământ);
* Promovarea, în mediile sociale şi educaţionale a necesităţii transpunerii în practică, a conceptelor de *parteneriat, empatie, sprijin.*

**Beneficiari:**

1. **Copii:** care provin din medii sociale defavorizate; copii bolnavi, (colegi sau nu ai celor din grădiniţă); copii cu dizabilităţi; copii care, datorită problemelor personale sau ale familiei nu au reuşit să frecventeze programul grădiniţei, etc.;
2. **Persoane adulte:** cadre didactice pensionare, singure, bolnave; părinţi / bunici bolnavi ai copiilor din grădiniţă; persoane lipsite de un mediu familial şi de posibilităţi, cu grave probleme de sănătate din comunitate; bătrâni; familii aflate, pentru moment, într-o situaţie precară, datorită multitudinii problemelor cu care se confruntă, alte persoane/cazuri sociale;
3. **Instituţii:** case / aziluri pentru bătrâni; centre de plasament / case de tip familial; alte instituţii preşcolare, aflate, pentru moment, în dificultate în ce priveşte amenajările şi dotările.

**Principii:**

1. *Principiul voluntariatului* – Implicarea părinţilor şi altor parteneri este benevolă, în funcţie de posibilităţile materiale ale acestora, de gradul de sensibilitate şi disponibilitate de care dispun.
2. *Principiul accesibilităţii* – Activităţile desfăşurate trebuie să fie accesibile unui număr cât mai mare de părinţi, parteneri, voluntari, astfel încât sprijinul de care vor putea avea parte beneficiarii programului să fie cât mai real;
3. *Principiul parteneriatului*:

* Fiecare unitate de învăţământ sau grupă de preşcolari îşi poate alege parteneri pentru desfăşurarea activităţilor: părinţi, ONG-uri, reprezentanţi ai unor instituţii culturale, administrative, agenţi economici. În acest caz, încheierea parteneriatelor formale este posibilă, însă nu este obligatorie, activităţile putându-se realiza doar prin comunicare permanentă şi consens între cei implicaţi;
* În cazul instituţiilor, între unitatea donatoare şi unitatea/beneficiară este recomandat (dar nu obligatoriu) a se încheia parteneriate educaţionale în care vor fi trecute atât durata parteneriatului responsabilităţile părţilor implicate, cât şi activităţile sociale, educative şi metodice (dacă este o altă grădiniţă) planificate.

1. *Principiul transparenţei* –părinţii implicaţi şi partenerii grupei/grădiniţei trebuie să fie consultaţi şi informaţi, pe toată durata desfăşurării activităţilor, cu privire la paşii efectuaţi şi toate demersurile şi activităţile întreprinse / realizate*.*

**Parteneri:** părinţi, alţi manageri de instituţii şcolare, alte cadre didactice, o şcoală sau cu una-două clase dintr-o şcoală, în funcţie de colaborări şi disponibilităţi, ONG-uri, unităţi administrative şi instituţii din localitate (Primărie, Biserică, Poliţie, Dispensar, etc.), agenţi economici, instituţii de cultură, voluntari (elevi, studenţi, persoane binevoitoare din comunitate, alţii), etc.

**Desfăşurare**

Programul se adresează, deopotrivă, grădiniţelor, cadrelor didactice, copiilor care o frecventează şi părinţilor acestora, având, atât valenţe sociale, cât şi educative. Fiecare unitate preşcolară va alege, prin consultarea tuturor cadrelor didactice, o săptămână din acest an şcolar, intitulată **„Săptămâna omeniei”**, în cadrul căreia vor desfăşura acţiuni şi gesturi umanitare, venind în sprijinul unor persoane / instituţii aflate în dificultate.

În cadrul programului, este necesară implicarea tuturor cadrelor didactice, de la toate grupele de preşcolari, iar acţiunile socio-educaţionale se vor desfăşura la nivelul fiecărei grupe, în baza principiilor formulate mai sus.

**Etape în implementarea programului:**

1. Desemnarea perioadei pentru derularea acţiunii **„Săptămâna omeniei”**, în urma consultării conducerii unităţii, membrilor colectivului didactic şi părinţilor;
2. Identificarea unor posibili beneficiari;
3. Consultări detaliate cu părinţii copiilor şi alţi parteneri;
4. Identificarea nevoilor beneficiarilor;
5. Informarea copiilor din grupă;
6. Informarea părinţilor copiilor;
7. Încheierea parteneriatelor (recomandată, dar nu obligatorie);
8. Mediatizarea, la nivel local, a acţiunilor desfăşurate în cadrul **„Săptămânii omeniei”**, cu scopul sensibilizării societăţii civile;
9. Alcătuirea unor delegaţii formare din copii, părinţi, voluntari şi parteneri pentru a efectua gesturile caritabile şi deplasarea către beneficiari (obligatoriu - cu anunţarea prealabilă a persoanelor / instituţiilor vizate);
10. Popularizarea, prin mijloace specifice fiecărei unităţi de învăţământ, la nivel local şi judeţean rezultatele obţinute în cadrul **„Săptămânii omeniei”** (informări către conducerea unităţii, articole în presă şi televiziune, etc.);
11. Continuarea acţiunilor şi după încheierea **„Săptămânii omeniei”**, prin acţiuni propuse de parteneri sau iniţiate de unitatea de învăţământ donatoare: vizite, mesaje, (precum şi prin activităţi metodice, schimburi de experienţă - pentru cadrele didactice şi concursuri, în cazul instituţiilor preşcolare beneficiare şi copiilor);

**Activităţi la nivelul grădiniţelor:**

1. **Cu valoare socială:**

* Colectarea de obiecte de folos pentru peroanele sau instituţiile selectate ca beneficiar al acţiunii (jocuri, jucării, obiecte de îmbrăcăminte, alimente, fructe, piese de mobilier, etc.);
* Procurarea de medicamente (după reţeta beneficiarului) sau alimente de strictă necesitate;
* Colectarea, la sugestia părinţilor, de către părinţi, a unor fonduri pentru rezolvarea unor situaţii sociale stringente;
* Vizite (obligatoriu - cu acordul prealabil al persoanelor vizate);
* Activităţi practic-gospodăreşti pe care le pot realiza părinţii sau partenerii grupei/grădiniţei la domiciliul beneficiarilor;

1. **Cu valoare educativă:**

* Cooptarea copiilor beneficiari în activităţi cu valoare educativă, desfăşurate în grădiniţă sau la domiciliu (în cazul celor nedeplasabili);
* Donarea beneficiarilor, de către instituţia de învăţământ, a unor lucrări practice şi artistico-plastice de calitate (pot fi solicitate, de la organizatorii locali, zonali şi judeţeni, lucrări din cadrul Concursului judeţean de artă plastică „Penelul fermecat” din anul şcolar în curs sau din anii precedenţi, chiar dacă nu sunt realizate de către cei care le solicită);
* Menţinerea legăturii beneficiarii adulţi - cooptarea la acţiuni organizate la nivelul grădiniţei („Bunicul / bunica ne povesteşte”; „Obiceiuri şi tradiţii locale / meşteşuguri”; activităţi în cadrul proiectelor tematice sau în cadrul activităţilor din cadrul proiectelor / programelor educative, etc.);
* Menţinerea legăturii cu partenerii din proiect - cooptarea la acţiuni organizate la nivelul grădiniţei cu diverse prilejuri activităţi curente; activităţi curriculare şi extracurriculare; activităţi în cadrul proiectelor tematice; activităţi din cadrul proiectelor / programelor educative, etc.);
* Menţinerea comunicării dintre instituţia grădiniţei/grupei cu beneficiarii proiectului prin mesaje, urări, felicitări cu diverse ocazii – scrise sau prin poştă electronică, continuarea vizitelor.

1. **Cu valoare metodică** (în cazul altor grădiniţe)**:**

* Continuarea acţiunilor sociale iniţiate cu acţiuni cu valoare metodică: schimburi de experienţă, dezbateri metodice, concursuri între copiii preşcolari din ambele grădiniţe, vizite reciproce, alte activităţi comune.

**Inspector general, Inspector general adjunct,**

Prof. Gheorghe Lazăr Prof. Gabriela Scutaru

**Inspector de specialitate,**

Prof. Daniela Răileanu